## Camarero destaca que la Generalitat augmenta el finançament dels servicis socials que presten els ajuntaments de la Comunitat Valenciana

*** El Contracte Programa disposa d’una inversió en 2025 de més de 313 milions d’euros, 18 milions d’euros més que en 2023 i 46,5 milions d’euros més que en 2024
* L’augment del pressupost permetrà reforçar l’ajuda a la dependència i la consolidació de programes essencials, així com l’obertura de més de 240 places en centres i més 100 en residències
* S’incrementen els mòduls de professionals d’infància, inclusió social i transport adaptat, amb pujades que van des dels 2.650 fins als 7.000 euros, la qual cosa assegura així un servici de qualitat**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat que la Generalitat augmenta el finançament dels servicis socials que presten els ajuntaments de la Comunitat Valenciana.

Així ho ha expressat Susana Camarero en l’Òrgan de Coordinació i Col·laboració Interadministrativa en Servicis Socials (OCCI) que, en una nova sessió celebrada recentment, ha abordat l’estat de tramitació del nou Contracte Programa 2025-2028, que compta amb un pressupost total de 313.662.950 euros, i és una ferramenta fonamental per a finançar els servicis socials prestats per les entitats locals.

Durant la trobada, a la qual han assistit representants de les diputacions provincials, grans municipis i entitats locals menors de 100.000 habitants, s’han abordat, entre altres temes, les principals novetats del nou model, impulsat per la Conselleria de Servicis Socials, Igualtat i Vivenda, i que representa una “un exemple de cooperació interadministrativa i una aposta forta per potenciar l’atenció social en la Comunitat Valenciana”, ha subratllat Camarero.

Respecte a 2024, la Generalitat ha augmentat en 18 milions d’euros la inversió destinada al Contracte Programa i respecte a 2023, en més de 46 milions d’euros. Segons ha explicat Camarero, “són increments que estan dirigits a millorar per al servici d’ajuda a la dependència i a la consolidació de programes com ‘Menjar a casa’, ‘Atenció a malalts i familiars d’alzhèimer o ‘Acolliment familiar i infància’ i que permetran obrir més de 240 places en centres i més de 100 en residències”.

**Actualització dels mòduls econòmics**

Un dels punts centrals de la sessió que ha sigut aprovat és l’actualització dels mòduls econòmics per a l’anualitat 2025-2028. Les quanties corresponents als equips d’Atenció Primària Bàsica s’han incrementat i així, per al nou període, s’ha anunciat una pujada del mòdul del programa d’Atenció al Desenrotllament de la Infància que passa de 31.000 euros a 33.650 euros. D’igual manera, els mòduls dels Equips Específics d’Intervenció amb Infància i Adolescència i del Servici d’Atenció i Seguiment per a Malalts Mentals també han experimentat la mateixa pujada, de 31.000 euros a 33.650 euros.

També s’ha augmentat la inversió per al Programa d’itineraris d’inclusió social, i els seus mòduls passen de 31.000 euros i 24.000 euros a 38.024 euros i 27.120 euros respectivament. En este programa, s’ha constatat la necessitat d’assegurar la senda de finançament europeu, segons l’informe emés per la Direcció General d’Inclusió i Cooperació al Desenrotllament, de manera que els mòduls dels perfils professionals vinculats aconseguisquen un total de 15 milions d’euros.

Un altre tema rellevant aprovat és l’increment del mòdul de transport adaptat en centres ocupacionals i de dia per a persones amb discapacitat, que passarà a ser de 20 euros per usuari i dia a partir de l’1 de gener de 2025. “Amb esta millora, complim la normativa i garantim un servici gratuït i amb acompanyant”, ha assenyalat Camarero.

Este augment se suma al ja aplicat en 2024, quan el mòdul va passar de 6 a 10 euros i és un dels compromisos adquirits en l’inici de la legislatura “amb el qual el Consell complix i assumix les demandes dels usuaris que l’anterior Govern no va ser capaç de gestionar”, ha indicat la vicepresidenta primera i consellera de Servicis Socials, Igualtat i Vivenda.

**Avanç en la consolidació dels servicis d’atenció primària i secundària**

El Contracte Programa, que estructura la cooperació financera entre la Generalitat i les entitats locals mitjançant convenis plurianuals, ha permés consolidar servicis d’atenció primària i secundària. “El nou contracte programa s’ha dissenyat per a proporcionar un marc normatiu actualitzat i un finançament adequat que done resposta a les necessitats socials de la Comunitat Valenciana”, ha afirmat Susana Camarero.

“La Generalitat ha fet un esforç sense precedents per a garantir el finançament adequat i estable del sistema de servicis socials. I ho hem fet de la mà dels municipis, diputacions i entitats del territori, perquè només junts podem construir una xarxa sòlida d’atenció a les persones”, ha conclòs Camarero.

Fecha: 21/04/2025